4. การประกอบธุรกิจของแต่ละสายผลิตภัณฑ์

ลักษณะรายได้

รายได้จากนายหน้าและบริการของบริษัทฯ ที่แสดงในงบกำไรขาดทุนของปี 2551, 2550 และ
2549 เท่ากับ 359.01 ล้านบาท 409.23 ล้านบาท และ 416.18 ล้านบาท ตามลำดับ
รายได้ดังกล่าวประกอบด้วยรายได้ค่าบริการสุทธิจากการเป็นนายหน้าตัวแทน
และรายได้การผลิตงานโฆษณาและวิจัย ซึ่งแยกตามสัดส่วนได้ดังนี้

โครงสร้างรายได้จากนายหน้าและบริการ

  --------------------------- -------- -------- -------- -------- -------- --------
                              2551              2550              2549     

                              ล้านบาท   %        ล้านบาท   %        ล้านบาท   %

  รายได้จากนายหน้าและบริการสุทธิ   112.01   31.20    124.31   30.38    130.36   31.32

  รายได้จากการผลิตงานโฆษณา      247.00   68.80    284.92   69.62    285.82   68.68

  รวมรายได้                    359.01   100.00   409.23   100.00   416.18   100.00
  --------------------------- -------- -------- -------- -------- -------- --------

โครงสร้างสื่อโฆษณา

(หน่วย : ร้อยละ)

  ------------------- ----------------- ----------------- -----------------
  สื่อโฆษณา             2551              2550              2549

  โทรทัศน์              69.31             72.85             72.43

  วิทยุ                 4.89              3.63              4.12

  สิ่งพิมพ์               15.78             15.19             21.36

  ภาพยนตร์             0.07              0.57              -

  สื่อกลางแจ้ง           9.95              7.76              2.09

  รวม                 100.00            100.00            100.00
  ------------------- ----------------- ----------------- -----------------

ลักษณะของลูกค้า

ในปี 2551 ลูกค้าของบริษัทฯ แยกตามโครงสร้างของสินค้าดังนี้

งบโฆษณาแยกตามกลุ่มสินค้า

  ----------------------------------------------------- -----------------
  ประเภทสินค้า                                            %

  - อาหารและเครื่องดื่ม                                     34.31

  - เครื่องใช้ส่วนตัว                                        19.43

  - บ้านและที่ดิน                                           9.62

  - ผลิตภัณฑ์ของใช้ในครัวเรือน                                9.83

  - อุปกรณ์ก่อสร้าง                                         9.23

  - อุปกรณ์เครื่องเขียน                                      2.88

  - สื่อสาร                                               3.60

  - อื่น ๆ                                                11.10

                                                        100.00
  ----------------------------------------------------- -----------------

สัดส่วนการขายแก่ลูกค้า 10 รายแรกต่อยอดขายรวมในระยะ 3 ปีที่ผ่านมา

ปี 2551 ปี 2550 ปี 2549

76.65% 74.43% 76.45%

สัดส่วนการขายที่จะขายให้ลูกค้ารายใด > 30% 3 ปีติดต่อกัน

- ไม่มี -

ขั้นตอนการปฏิบัติงานในการประกอบธุรกิจ

 การดำเนินธุรกิจหรือให้บริการงานด้านโฆษณาจะมีขั้นตอนพอสรุปได้ดังนี้

การติดต่อรับงานจากลูกค้าจะมีฝ่ายบริหารงานลูกค้าเป็นตัวกลาง โดยอาจมีฝ่ายอื่นๆ
เช่นฝ่ายวางแผนทางกลยุทธ์และฝ่ายความคิดสร้างสรรค์เข้าร่วมรับฟังด้วย หลังจากนั้น
ฝ่ายบริหารงานลูกค้าและฝ่ายวางแผนทางกลยุทธ์จะนำรายละเอียดงานที่ได้รับมอบหมายมากลั่นกรอง
เพื่อทำสรุปข้อมูลพื้นฐานของลูกค้าและแบรนด์ สถานภาพของแบรนด์ สภาพตลาด
วัตถุประสงค์ทางธุรกิจและการสื่อสารของลูกค้า
รายละเอียดและความเข้าใจเบื้องลึกของกลุ่มเป้าหมาย
และทำการวิเคราะห์เพื่อให้ได้มาซึ่งแนวคิดทางกลยุทธ์และถ่ายทอด
ให้ฝ่ายความคิดสร้างสรรค์สามารถนำไปคิดสร้างสรรค์งานต่อไป

เมื่อลูกค้าอนุมัติงานที่ฝ่ายความคิดสร้างสรรค์นำเสนอ บริษัทฯ จะเริ่มผลิตงานโฆษณา
ไม่ว่าจะเป็นการถ่ายทำภาพยนตร์โฆษณา การถ่ายภาพนิ่ง การแต่งภาพ การอัดเสียง
การทำชิ้นงานจริง โดยบางส่วนอาจจะมีการจ้างบริษัทภายนอกเข้ามาดำเนินการ

ขณะเดียวกัน ฝ่ายสื่อโฆษณาก็จะทำการนำเสนอแผนการลงสื่อโฆษณา
เมื่อลูกค้าอนุมัติก็จะทำการจองสื่อโฆษณาตามที่นำเสนอ เมื่องานชิ้นงานเสร็จสมบูรณ์
ก็จะประสานงานนำชิ้นงานจริงส่งไปยังสื่อต่างๆ
และตรวจสอบว่าได้ลงโฆษณาตามที่ได้ตกลงกันไว้อย่างถูกต้องหรือไม่

ฝ่ายวางแผนกลยุทธ์และวิจัยจะมีส่วนเกี่ยวข้องตลอดขั้นตอนการทำงาน
เริ่มตั้งแต่การรวบรวมและวิเคราะห์ข้อมูลด้านการตลาดและกลุ่มเป้าหมาย
ในบางกรณีจะมีการทดสอบแนวความคิดโฆษณาก่อนที่จะผลิตชิ้นงานจริง
และสุดท้ายคือการประเมินผลวัดประสิทธิภาพของงานโฆษณาที่นำเสนอต่อผู้บริโภคอีกด้วย

การตลาดและภาวะการแข่งขัน

ก. การทำการตลาดของผลิตภัณฑ์หรือบริการที่สำคัญในปีที่ผ่านมา

กลยุทธ์การแข่งขัน

1. บริษัทฯ ได้มีนโยบายการพัฒนาคุณภาพของผลงานโฆษณา
โดยได้มีการจัดทำแผนงานการดำเนินงานให้สอดคล้องกับสถานะภาพการแข่งขันในปัจจุบัน
ที่เน้นความคิดเชิงสร้างสรรค์ในทุกหน่วยงาน การบริหารงานลูกค้า
การให้ความสำคัญกับการวางแผนกลยุทธ์ทางการสื่อสารการตลาด
การวางแผนงานการใช้สื่อที่มีระบบและมีประสิทธิภาพสูงสุด
อันนำมาซึ่งคุณภาพของงานโฆษณาที่สามารถทำให้ลูกค้าบรรลุจุดมุ่งหมายทางธุรกิจ
ให้ความคุ้มค่าด้านการลงทุนทางด้านการสื่อสาร
และจะทำให้ลูกค้ามีความยินดีที่จะทำงานร่วมกับบริษัทฯ ต่อไป
อีกทั้งยังสามารถนำมาซึ่งความสนใจจากลูกค้ารายใหม่

2. บริษัทฯ
ได้ปรับบทบาทแนวทางธุรกิจให้มีความชัดเจนมากยิ่งขึ้นด้วยการบริการแผนการสื่อสารการตลาดแบบครบวงจร
(IMC – Integrated Marketing Communication) ให้แก่ลูกค้า
การบริหารงานลูกค้าในฐานะเป็นหุ้นส่วนทางด้านความคิด (Thinking Partner)
ในการทำการสื่อสารการตลาด บริษัทฯ ไม่ได้เน้นเฉพาะงานทางด้านโฆษณาเท่านั้น
หากแต่ยังให้บริการที่เพิ่มมูลค่าให้กับลูกค้า เช่นการวางแผนงานสื่อที่แตกต่างออกจากวิธีการดั้งเดิม
(Conventional Media Plan)
โดยเน้นการนำเสนอการสื่อสารทางเลือกใหม่และการสรรหาสื่อใหม่ที่สร้างสรรค์
การประชาสัมพันธ์เชิงสร้างสรรค์
การจัดงานกิจกรรมส่งเสริมการขายที่เน้นปฏิสัมพันธ์กับผู้บริโภคโดยตรง
การบริหารจัดการลูกค้าสัมพันธ์ (CRM -Customer Relationship Management)
การตลาดโดยตรง (Direct Marketing) และการตลาดออนไลน์ (Online Marketing)
เป็นต้น ผ่านทางบริษัทต่าง ๆ ในเครือฟาร์อีสท์ ดีดีบี
เพื่อให้การสื่อสารมีประสิทธิภาพและประสิทธิผลสูงสุด

3. บริษัทฯ มีนโยบายในการขยายฐานลูกค้า โดยมุ่งมั่นในการแสวงหาลูกค้าใหม่
ซึ่งสามารถแบ่งออกเป็นรายใหม่ลูกค้าใหม่จริง ๆ ที่ยังไม่เคยใช้บริการกับทางบริษัทฯ ซึ่งบริษัทฯ
ได้ทำการติดต่อเพื่อนำเสนอผลงานในอดีตอย่างต่อเนื่อง
และกลุ่มลูกค้าเดิมที่ต้องการใช้บริการงานทางด้านโฆษณาในการขยายตลาดไปสู่กลุ่มสินค้าใหม่
ซึ่งนับได้ว่าการดำเนินงานในการให้บริการลูกค้าแบบครบวงจรนั้นได้รับความไว้วางใจจากลูกค้าเดิมให้ทางบริษัทฯได้มีโอกาสร่วมเป็นคู่คิดทางการสื่อสารการตลาดและการโฆษณา
จึงนับได้ว่าเป็นบทพิสูจน์ผลงานของบริษัทฯ ต่อลูกค้าเดิม
ในด้านการให้บริการที่เน้นการสร้างคุณค่าเพิ่มและความคุ้มค่าให้กับลูกค้า

ลักษณะลูกค้า

ลูกค้าของบริษัทฯ ส่วนมากเป็นผู้ผลิต ผู้จัดจำหน่ายสินค้าและบริการ และมีที่ตั้งอยู่ในประเทศไทย
โดยในปี 2551 บริษัทฯ มีลูกค้ารายใหญ่ทั้งหมด 3 ราย ได้แก่ บริษัท สหพัฒนพิบูล จำกัด (มหาชน)
บริษัท ไอ.ซี.ซี. อินเตอร์เนชั่นแนล จำกัด (มหาชน) และกลุ่มปูนซิเมนต์ไทย
ซึ่งมีสัดส่วนรวมทั้งหมดเป็น 41.6% ของรายได้ทั้งหมด อย่างไรก็ตาม ลูกค้าทั้ง 3 ราย
เป็นลูกค้าของบริษัทฯ มาเป็นเวลานานกว่า 20 ปี อีกทั้งบริษัทฯ
ยังคงมุ่งมั่นในการพัฒนาคุณภาพของงานและบริการต่อลูกค้าอย่างต่อเนื่อง บริษัทฯ
เชื่อมั่นว่าลูกค้ารายใหญ่ทั้ง 3 รายนี้จะยังคงให้ความไว้วางใจและใช้บริการของบริษัทฯ
ต่อไปในอนาคต

สำหรับปี 2551 บริษัทฯ ได้เริ่มทำงานกับลูกค้าใหม่ทั้งหมด 12 ราย เป็นผลมาจากสาเหตุต่างๆ
ได้แก่ บริษัทฯ ได้ชนะการแข่งขันการนำเสนอผลงานแข่งกับเอเจนซี่อื่น บริษัทฯ
ได้รับความไว้วางใจจากลูกค้าเดิมให้ดูแลสินค้าอื่น ๆ ของลูกค้าเพิ่มขึ้น
ลูกค้าใหม่ประทับใจในผลงานของบริษัทฯ จากทางสื่อต่าง ๆ จึงติดต่อเพื่อให้ดูแลสินค้าของตน
หรือลูกค้าที่ได้มาจาก เครือข่ายของดีดีบี

ข. สภาพการแข่งขันในอุตสาหกรรมในปีที่ผ่านมา

สำหรับปี 2551 มูลค่าการใช้จ่ายเพื่อการโฆษณารวมทั้งสิ้น 89,488 ล้านบาท
ลดลงจากปีก่อนที่มีการใช้งบรวม 92,035 ล้านบาท หรือลดลง 2.77 %
ซึ่งเป็นปีแรกที่กลุ่มธุรกิจโฆษณามีการเติบโตลดลงนับตั้งแต่ปี 2544
ทั้งนี้ส่งผลมาจากเศรษฐกิจที่ชะลอตัวอย่างต่อเนื่อง
และความไม่มั่นคงทางการเมืองที่มีผลกระทบต่อภาคธุรกิจ
และงบประมาณเพื่อการโฆษณาประชาสัมพัธ์นั้น นับว่าเป็นต้นทุนที่ลดง่ายและเห็นผลรวดเร็วที่สุด

สื่อที่มีอัตราการเจริญเติบโต มีเพียงสื่อวิทยุและสื่อเคลื่อนที่ โดยมีอัตราการเติบโตที่ 9.73% และ
42.26% ตามลำดับ โดยสื่ออื่น ๆ ไม่ว่าจะเป็น โทรทัศน์ หนังสือพิมพ์ นิตยสาร สื่อนอกบ้าน
สื่อโรงภาพยนตร์ และสื่อภายในร้านค้า (in-store) นั้นมีอัตราการเติบโตติดลบ
กลุ่มอุตสาหกรรมที่มีการใช้งบโฆษณาสูงสุด ได้แก่ สินค้าอุปโภคบริโภค กลุ่มผลิตภัณฑ์บำรุงผิว รถยนต์
เครือข่ายโทรศัพท์มือถือ และพลังงาน

จากภาวะเศรษฐกิจที่ถดถอย พฤติกรรมผู้บริโภคที่เปลี่ยนไป ตลอดจนสื่อใหม่ต่าง ๆ
ที่เกิดขึ้นส่งผลให้ภาคธุรกิจมีแนวโน้มที่จะใช้สื่อสารกับกลุ่มผู้บริโภค กลุ่มที่เฉพาะเจาะจงมากขึ้น
ไม่ว่าจะเป็นกิจกรรมที่ไม่ผ่านสื่อ (Below the line) สื่อออนไลน์ สื่อโทรศัพท์มือถือ
หรือสื่อท้องถิ่น ไม่ว่าจะเป็นวิทยุหรือเคเบิ้ลทีวี ซึ่งใช้งบประมาณลดลงอย่างมาก

ขนาดของบริษัทและจำนวนคู่แข่งขัน

บริษัทฯ นับได้ว่าเป็นเอเจนซี่ขนาดใหญ่ โดยมีคู่แข่งประมาณ 15 รายในตลาด

สถานภาพและศักยภาพในการแข่งขัน

บริษัทฯได้ให้ความสำคัญกับการให้บริการการสื่อสารการตลาดแบบครบวงจร (Integrated
Marketing Communication) ซึ่งรวมถึงการผลิตผลงานทางด้านโฆษณา การสื่อสารการตลาด
ที่เน้นคุณภาพด้วยพื้นฐานหลักที่ให้ความสำคัญกับผลงานความคิดสร้างสรรค์
การวางแผนกลยุทธ์การสื่อสาร การบริหารงานลูกค้าอย่างมีประสิทธิภาพ
เพื่อเป็นกรอบในการผลิตผลงานโฆษณาที่สามารถตอบโจทย์ทางการสื่อสารการตลาด
และบรรลุเป้าหมายทางธุรกิจของลูกค้า

นอกเหนือจากการกำหนดกลยุทธ์การสื่อสารที่มีประสิทธิภาพแล้ว บริษัทฯ
ยังให้บริการลูกค้าอย่างครบวงจรอีกด้วย กล่าวคือ มีบริษัทย่อยและบริษัทร่วมอีก 3 บริษัท คือ

1. บริษัท มีเดีย อินเทลลิเจนซ์ จำกัด ดูแลด้านการวางแผนและซื้อสื่อโฆษณา

2. บริษัท อินทิเกรเต็ด คอมมูนิเคชั่น จำกัด รับผิดชอบด้านการประชาสัมพันธ์

3. บริษัท แรพ คอลลินส์ (ประเทศไทย) จำกัด มีความชำนาญด้านการบริหารความสัมพันธ์กับลูกค้า
และการบริหารข้อมูล

งานที่ยังไม่ได้ส่งมอบ

  - ไม่มี -